
PËR DISA SHTESA DHE NDRYSHIME NË LIGJIN NR. 16/2018 “PËR DIASPORËN”

Në mbështetje të nenit 81, pika 1, të Kushtetutës së Republikës së Shqipërisë dhe nenit 68 të Rregullores së Kuvendit të Shqipërisë, me propozimin e një deputeti,

KUVENDI
I REPUBLIKËS SË SHQIPËRISË

VENDOSI:

Në ligjin nr. 16/2018 “Për diasporën” bëhen këto shtesa dhe ndryshime: 

Neni 1

Në nenin 3 pas pikës 5 shtohet pika 6 me këtë përmbajtje: 
“6. Qendra e Studimeve dhe Publikimeve për Arbëreshët”.
Pika 6 e këtij neni bëhet pika 7. 
Pika 7 e këtij neni bëhet pika 8. 
Pika 8 e këtij neni bëhet pika 9. 
Pika 9 e këtij neni bëhet pika 10. 

Neni 2

Pas nenit 4 shtohet neni 4/1 me këtë përmbajtje: 

“Neni 4/1
Komiteti Shtetëror për Diasporën

Komiteti Shtetëror për Diasporën është organ konsultativ i Këshillit të Ministrave për bashkërendimin e politikave dhe veprimtarive shtetërore në fushën e diasporës. Ai drejtohet nga Kryeministri. Krijimi, organizimi, mënyra e funksionimit të Komitetit Shtetëror për Diasporën miratohen me vendim të Këshillit të Ministrave.”. 

Neni 3

Në nenin 5 bëhen këto ndryshime:
Shkronja “ë” ndryshohet me këtë përmbajtje: 
“ë) propozon dhënien e bursave studentëve nga komunitetet shqiptare të diasporës për të studiuar në universitetet e Republikës së Shqipërisë. Ato miratohen me vendim të Këshillit të Ministrave.”.
Shkronja “ë” e këtij neni bëhet shkronja “f”. 

Neni 4

Në nenin 9 shkronja “d” ndryshohet me këtë përmbajtje:
“d) dhënies së çmimeve kombëtare dhe medaljeve për kontribut të veçantë në ruajtjen, forcimin e lidhjeve ndërmjet vendit të origjinës dhe diasporës, promovimin e Shqipërisë në botë dhe përkrahjen e interesave të saj. Ato miratohen me vendim të Këshillit të Ministrave.” 

Neni 5

Pas nenit 23 shtohet neni 23/1 me këtë përmbajtje:

“Neni 23/1

Qendra e Studimeve dhe Publikimeve për Arbëreshët

Qendra e Studimeve dhe Publikimeve për Arbëreshët realizon studime të specializuara për historinë, letërsinë dhe kulturën e komunitetit arbëresh. Krijimi, organizimi, mënyra e funksionimit të Qendrës së Studimeve dhe Publikimeve për Arbëreshët miratohen me vendim të Këshillit të Ministrave.”. 

Neni 6
Hyrja në fuqi

Ky ligj hyn në fuqi 15 ditë pas botimit në Fletoren Zyrtare. 

Miratuar në datën 16.7.2020.

Shpallur me dekretin nr. 11564, datë 24.7.2020 të Presidentit të Republikës së Shqipërisë, Ilir Meta.

